**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΙΩΑΝΝΙΝΩΝ**

**ΔΗΜΟΣ ΚΟΝΙΤΣΑΣ**

**ΑΝΑΚΟΙΝΩΣΗ**

Ο Δήμος Κόνιτσας στα πλαίσια των αρ. 110 έως και 117 του Ν. 4611/2019 (ΦΕΚ 73 Α΄/17-5-2019), «Ρυθμίσεις οφειλετών προς Ο.Τ.Α. Α΄ βαθμού», ανακοινώνει τη **ρύθμιση οφειλών** των συναλλασσομένων με τον Δήμο Κόνιτσας για πάσης φύσεως οφειλές τους που έχουν καταστεί ληξιπρόθεσμες, ή που έχουν βεβαιωθεί, ή που θα βεβαιωθούν εντός διμήνου (2 μήνες) από την έναρξη ισχύος του εν λόγω νόμου (ήτοι ως 31-7-2019).

**Στον ανωτέρω Νόμο ορίζεται ως λήξη προθεσμίας υποβολής των αιτήσεων για την υπαγωγή στη ρύθμιση η 30η/9/2019 ( ΑΡ. 111 ν. 4611/2019).**

Συγκεκριμένα:

1. Οφειλές προς τους Δήμους και τα νομικά πρόσωπα αυτών που έχουν βεβαιωθεί ή που θα βεβαιωθούν έως και δύο (2) μήνες από την έναρξη ισχύος του παρόντος, μπορούν, κατόπιν αιτήσεως του οφειλέτη προς την οικονομική υπηρεσία του Δήμου Κόνιτσας, να ρυθμίζονται και να καταβάλλονται με απαλλαγή κατά ποσοστό από τις κατά Κώδικα Είσπραξης Δημοσίων Εσόδων προσαυξήσεις και τόκους εκπρόθεσμης καταβολής, καθώς και από τα πρόστιμα λόγω εκπρόθεσμης υποβολής ή μη υποβολής ή ανακριβούς δήλωσης ή λόγω μη καταβολής τέλους, ως εξής:

α) αν εξοφληθούν εφάπαξ, με απαλλαγή κατά ποσοστό εκατό τοις εκατό (100%),

β) αν εξοφληθούν σε δύο (2) έως είκοσι τέσσερις (24) δόσεις, με απαλλαγή κατά ποσοστό ογδόντα τοις εκατό (80%),

γ) αν εξοφληθούν σε εικοσιπέντε (25) έως σαράντα οκτώ (48) δόσεις, με απαλλαγή κατά ποσοστό εβδομήντα τοις εκατό (70%),

δ) αν εξοφληθούν σε σαράντα εννέα (49) έως εβδομήντα δύο (72) δόσεις, με απαλλαγή κατά ποσοστό εξήντα τοις εκατό (60%),

ε) αν εξοφληθούν σε εβδομήντα τρεις (73) έως εκατό (100) δόσεις, με απαλλαγή κατά ποσοστό πενήντα τοις εκατό (50%).

2. Η αίτηση του οφειλέτη για την υπαγωγή στη ρύθμιση υποβάλλεται το αργότερο εντός τεσσάρων (4) μηνών από την έναρξη ισχύος του παρόντος νόμου.

3. Οι δόσεις είναι μηνιαίες και ισόποσες πλην της τελευταίας που μπορεί να είναι μικρότερη των υπολοίπων. Κάθε δόση πλην της τελευταίας δεν μπορεί να είναι μικρότερη των είκοσι (20) ευρώ.

Για περισσότερες πληροφορίες μπορείτε να απευθύνεστε στο τμήμα εσόδων του Δήμου Κόνιτσας (υπεύθυνος επικοινωνίας κ. Γεώργιος Παπατζίμας, τηλ.: 2655 3 60335).

Υπηρεσία Εσόδων Δήμου Κόνιτσας